פרצת אבטחה במערכת ספירת הקולות בפריימריז של מפלגת הליכוד אפשרה לכל גולש לשנות את תוצאות הבחירות המוקדמות בלחיצת כפתור. במפלגה יצרו מערכת ממוחשבת להשוואת תוצאות ספירת הקולות המקורית בפריימריז לספירה המחודשת, עליה הורה מבקר תנועת הליכוד בעקבות אי־סדרים שהתגלו. המערכת הועלתה לשרת שכתובתו אמורה היתה להיות סודית, אך הופצה בטוויטר. מאחר שיוצרי המערכת לא הציבו סביבה הגנות, כל אדם שהשיג את כתובת השרת יכולה היה לשנות את תוצאות הספירה החוזרת ובכך לשנות את תוצאות הפריימריז. הגישה לאתר נחסמה בעקבות פניית "הארץ".